Vec C-299/08

Európska komisia

proti

Francúzskej republike

„Nesplnenie povinnosti členským štátom — Smernica 2004/18/ES — Zadávacie konanie — Vnútroštátna právna úprava stanovujúca jediné konanie pre zadanie ‚marché de définition‘ určujúcej potreby a následnej ‚marché d’exécution‘ — Zlučiteľnosť s uvedenou smernicou“

Návrhy prednesené 22. septembra 2009 — generálny advokát J. Mazák I ‐ 11589

Rozsudok Súdneho dvora (tretia komora) z 10. decembra 2009 I ‐ 11601

Abstrakt rozsudku

Aproximácia právnych predpisov – Postupy zadávania verejných zákaziek na práce, verejných zákaziek na dodávku tovaru a verejných zákaziek na služby – Smernica 2004/18 – Zadávacie konanie – Použitie konania neupraveného v článku 28 smernice

(Smernica Európskeho parlamentu a Rady 2004/18, články 2 a 28 až 31)

Členský štát, ktorý prijal a ponechal v platnosti ustanovenia, ktoré upravujú zadávacie konanie na „marchés de définition“, ktoré umožňuje verejnému obstarávateľovi zadať neskoršiu „marché d’exécution“ (na služby, dodávku tovaru a práce) jednému z držiteľov pôvodných „marchés de definition“, pričom otvorenie postupu zadania zákazky hospodárskej súťaži je obmedzené na týchto držiteľov, si neplnil povinnosti, ktoré mu vyplývajú z článkov 2 a 28 smernice 2004/18 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby.

V zmysle uvedeného článku 28 sú totiž verejní obstarávatelia povinní zadávať verejné zákazky buď na základe otvoreného alebo užšieho konania, alebo za osobitných okolností výslovne uvedených v článku 29 smernice 2004/18 na základe súťažného dialógu alebo za mimoriadnych okolností výslovne uvedených v článkoch 30 a 31 tejto smernice na základe rokovacieho konania. Zadávanie verejnej zákazky prostredníctvom iných postupov smernica nedovoľuje.

Uvedené zadávacie konanie na „marchés de définition“ nie je ani v súlade s článkom 2 smernice 2004/18. Jeho cieľom je totiž zadanie dvoch typov zákaziek, a to „marchés de définition“ a „marchés d’exécution“, pričom „marchés d’exécution“ sa zadávajú po výberovom konaní obmedzenom na držiteľov „marchés de définition“. Hospodárske subjekty, ktoré by mohli mať záujem o účasť na „marchés d’exécution“, ale nie sú držiteľmi jednej z „marchés de définition“, sú preto v porovnaní s týmito držiteľmi predmetom diskriminujúceho zaobchádzania, a to v rozpore so zásadou rovnosti, ktorá je v článku 2 smernice 2004/18 vyjadrená ako jedna zo zásad zadávacieho konania.

Okrem toho zásada rovnosti zaobchádzania, ako aj povinnosť transparentnosti, ktorá z nej vyplýva, vyžadujú jasné definovanie predmetu každej zákazky, ako aj kritérií jej zadania. V tejto súvislosti „marchés de définition“ a „marchés d’exécution“ majú vo svojej podstate rozdielne ciele, ktorými sú na jednej strane vypracovanie štúdie, koncepcie a upresnenia potrieb verejného obstarávateľa a na druhej strane skutočná dodávka tovaru, poskytnutie služieb alebo prác, ktoré boli vopred definované. V priebehu uvedeného konania na „marchés de définition“ nie je zaručené, aby vo všetkých prípadoch mohli byť predmet a kritériá zadania tak „marchés de définition“, ako aj „marchés d’exécution“ definované už od začiatku konania.

(pozri body 29, 40, 41, 43 — 45 a výrok)